Offentliggørelse af en ansøgning om registrering i henhold til artikel 8, stk. 1, andet afsnit, i Rådets forordning (EØF) nr. 2082/92 om specificitetsattestering af landbrugsprodukter og levnedsmidler

(2002/C 63/06)

Med denne offentliggørelse åbnes der mulighed for at fremsætte indsigelser, jf. artikel 8 og 9 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest fem måneder efter nævnte offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.2, 4.3 og 4.4, der giver grundlag for at betragte ansøgningen som berettiget efter forordning (EØF) nr. 2082/92.

ANSØGNING OM REGISTRERING AF ET SPECIFIKT PRODUKT

RÅDETS FORORDNING (EØF) Nr. 2082/92

Nationalt sagsnummer: -

1. Medlemsstatens ansvarlige myndighed

Navn: Ministero delle Politiche agricole e forestali

Adresse: Via XX Settembre, 20, I-00187 Roma

Tlf. (39-06) 46 65 51 09

Fax (39-06) 42 01 31 26.

2. Ansøgende sammenslutning

2.1. Navn: Associazione nazionale per il miele vergine integrale

2.2. Adresse: Piazza XX Settembre, 3, I-40024 Castel San Pietro Terme, Bologna eller Via Reggio, 8, I-10153 Torino

Tlf. (39-011) 248 23 39

Fax (39-011) 248 23 39.

2.3. Sammensætning: Fire regionale producentkooperativer, en nationalt producentkonsortium, en national producentsammenslutning og 15 producenter/forarbejdende virksomheder.

3. Produktets art: forskellige typer (IV,12).

4. Varespecifikationen (sammenfatning af betingelserne i artikel 6, stk. 2).

4.1. Navn: Miele Vergine Integrale.

4.2. Produktionsmetode eller særlig tilvirkningsmetode: Honningen fremstilles i bistader med bevægelig tavlebygning; der er hverken yngel eller pollen i bikagerne, og honningen fjernes udelukkende mekanisk. Den slynges derefter og renses ved dekantering og/eller filtrering i lokaler med en relativ luftfugtighed på under 60 %. Der findes begrænsninger med hensyn til anvendelsen af røg, bistadernes placering og affugtning. Med henblik på forberedelse til videresalg må kun anvendes traditionelle metoder, som ikke ændrer den nyslyngede honnings karakteristika, og som ikke hæmmer den naturlige krystalliseringsproces. Det er herunder ikke tilladt at anvende processer, hvorved temperaturen overstiger 25 °C. Det er ikke tilladt at foretage opvarmning til over 40 °C, og honningen må ikke opbevares ved temperaturer på mellem 25 og 32 °C i mere end 30 dage, ved temperaturer på mellem 32 og 38 °C i mere end syv dage og endelig ved temperaturer på mellem 38 og 40 °C i mere end 72 timer. Opbevaringen forud for videresalg sker ved en temperatur, der ikke overstiger 25 °C. Produktet videresælges senest 24 måneder efter slyngningen.

4.3. Traditionel karakter: "Miele vergine integrale" var den bedste form for honning, før man begyndte at anvende industriel teknologi til fremstillingen af honning. Det forhold, at denne honning ikke udsættes for behandling ved høje temperaturer, gør det muligt at bevare dens fysiske, kemiske og organoleptiske egenskaber og gør den endvidere umiddelbart genkendelig for forbrugeren. Betegnelsen "vergine integrale" stammer fra en tid, hvor man talte om honningens jomfruelighed (ren og naturlig) og om dens "integrità" (der tilsættes intet til, fjernes intet fra og ændres intet ved honningen).

4.4. Beskrivelse af produktet: "Miele vergine integrale" har organoleptiske karakteristika, som er i fuld overensstemmelse med dens naturlige oprindelse; dens præsentation m.m. afhænger af dens sammensætning, af årstiderne og af graden af overensstemmelse med specifikationerne. De fysiske og kemiske kvalitetskrav er strengere end dem, der er fastsat i EU-lovgivningen (maksimal fugtighed 18 % og maksimalt indhold af hydroxymethylfurfural på 25 mg/kg). De særlige kendetegn for "miele vergine integrale" med hensyn til organoleptiske faktorer, pollen og fysiske og kemiske egenskaber for 14 forskellige blomsterhonninger (fra en blomst) er defineret.

4.5. Minimumskrav til specificitet og procedure til kontrol heraf: Kontrollen bygger i første række på analyser af organoleptiske egenskaber, på analyse af pollen og på fysiske og kemiske analyser, som foretages efter slyngningen. De obligatoriske analyser beskrives i bilaget til specifikationerne.

5. Ansøgning om beskyttelse i henhold til artikel 13, stk. 2: Sammenslutningen ansøger om beskyttelse af det pågældende landbrugsprodukt i overensstemmelse med artikel 13, stk. 2, litra a). Der anmodes om beskyttelse på alle de officielle sprog.

EF-nr.: S/IT/0002/95.01.12.

Dato for modtagelsen af den fuldstændige ansøgning: 26. maj 2000.